מיגל ויטור בספק לפיינורד, שביעות רצון מחנן ממן: "יוסיף לנו המון"
הפועל באר שבע תמריא היום (שלישי) להולנד לקראת משחק ביום חמישי (20:20, שידור ישיר בספורט1) ברוטרדם מול פיינורד בשלב הפלייאוף של הליגה האירופית. מנכ"ל הקבוצה, אסי רחמים, הגיע לרוטרדם כבר אתמול, במטרה להסדיר את כל העניינים הביורוקרטיים בטרם הגעת הקבוצה למקום.
הבלם מיגל ויטור, שהתאושש מזעזוע המוח שספג לפני כשבועיים וחצי במשחק החוץ מול קרייאט, שב אתמול להתאמן, אך לא באופן מלא ולמעשה התאמן בצידי המגרש. הפורטוגלי אמנם יעמוד לרשותו של ברק בכר, אך בשלב זה לא ברור האם המאמן יפתח איתו בהרכב או ימשיך לתת קרדיט לבלם הצעיר, עמית ביטון, שעד כה מציג יכולת משביעת רצון.
בבאר שבע היו מעודדים מכך שחנן ממן חזר לעצמו לאחר תקופה ממושכת של פציעות וזכה לשחק לראשונה במשחק גביע הטוטו מול בית"ר ירושלים. "היה חסר לנו משהו יצירתי וממן יכול להוסיף לנו המון. הוא כבר הוכיח בעבר שיש לו יכולת להכריע משחקים במהלך אחד", ציינו בקבוצה.